Diari Oficial de la Generalitat Valenciana


Sumari del DOGV 6346, del 02-09-2010 (2010/9513)

DECRET 121/2010, de 27 d'agost, del Consell, pel qual es crea la Comissió Mixta de Cooperació entre la Generalitat i l'Ajuntament de València.
----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/08/17/121/dof/vci/html**

### Dades del document

Número de DOGV
:   6346

Data del DOGV
:   02-09-2010

Secció del DOGV
:   I. DISPOSICIONS GENERALS

Número del document
:   2010/9513


Data del document
:   17-08-2010

Organisme emissor
:   Conselleria de Solidaritat i Ciutadania

Tipus de document
:   Decret

Descriptors 

:   * València
    * cooperació administrativa
    * municipi
    * administració local
    * entitat local
    * legislació
    * associació d'entitats locals
    * administració regional

DECRET 121/2010, de 27 d'agost, del Consell, pel qual es crea la Comissió Mixta de Cooperació entre la Generalitat i l'Ajuntament de València. [2010/9513]  
Preàmbul  
La ciutat de València des de la seua fundació en el segle II a de C. ha ocupat un lloc prevalent, primer en la Hispània romana, després en la visigòtica i musulmana i posteriorment com cap i casal del regne que porta el seu nom. La ciutat de València ha evolucionat de forma constant i actualment ostenta un protagonisme indubtable en el pla econòmic, social i cultural. És la ciutat de major població de la Comunitat Valenciana, la seua capital i de la província homònima. Estem davant d'una urbs moderna i dinàmica, que afronta les necessitats dels seus veïns per mitjà de la realització de servicis de gran importància quantitativa i qualitativa. Per a la consecució d'este objectiu la ciutat realitza esforços continus per a la millora de les seues dotacions, equipaments i infraestructures públiques.   
No pot obviar-se que, d'acord amb l'Estatut d'Autonomia de la Comunitat Valenciana, la ciutat de València és seu d'institucions autonòmiques.   
Tenint en consideració el caràcter emblemàtic, històric, monumental, cultural i la ferma activitat prestadora de servicis que desplega la ciutat de València als ciutadans, a través d'este decret s'instrumenten els llaços de col·laboració i cooperació entre la Generalitat i l'Ajuntament de València que permetran afrontar el futur de les demandes socials i econòmiques amb major confiança i qualitat, mitjançant la creació d'una Comissió Mixta de Cooperació on s'estudien i avaluen els criteris per a dotar la ciutat de València d'un estatut especial per a la millor articulació del règim local en este municipi, tot això en benefici d'un reforç de la seua autonomia local i al servici d'una gestió administrativa més eficaç, amb capacitat per a aconseguir els reptes que l'actual era digital i tecnològica demanden.  
Per tot això, a l'empara del que preveu la disposició transitòria sisena de la Llei de Règim Local de la Comunitat Valenciana, a proposta del conseller de Solidaritat i Ciutadania i amb la deliberació prèvia del Consell, en la reunió del dia 27 d'agost de 2010,  
DECRETE  
Article 1.Objete  
El present decret té com a objecte la creació i regulació de la composició, organització i funcions de la Comissió Mixta de Cooperació entre la Generalitat i l'Ajuntament de València per a l'estudi i elaboració de la Carta Municipal de València.  
Article 2. Creació, adscripció i naturalesa de la comissió  
1. Es crea la Comissió Mixta de Cooperació entre la Generalitat i l'Ajuntament de València, amb les funcions, competències, composició i funcionament establits en el present decret.   
2. La Comissió Mixta és un òrgan deliberant i d'estudi, de naturalesa paritària, concebut per a fer efectiva de forma institucional la relació de cooperació entre la Generalitat i l'Ajuntament de València per a l'elaboració de la Carta Municipal de València.   
Article 3. Funcions de la Comissió  
Correspon a la Comissió Mixta:  
1. Proposar i avaluar criteris per a la millor articulació del règim local del municipi de València.   
2. Elaborar un document marc sobre els treballs realitzats per aplicació del punt anterior.   
3. Redactar la Carta Municipal de València.   
Article 4. Composició de la Comissió  
1. La Comissió Mixta estarà composta pels membres següents:  
a) El conseller o consellera competent en matèria d'administració local i l'alcalde o l'alcaldessa de l'Ajuntament de València, que exerciran la presidència de la comissió de manera alterna.  
b) El titular o la titular de l'òrgan superior o directiu al qual estiga adscrita la direcció general competent en matèria d'administració local, que exercirà la vicepresidència.  
c) Els vocals seran:   
1r. Dos alts càrrecs de la Generalitat amb rang no inferior a director general nomenats pel conseller o consellera competent en matèria d'administració local.  
2n. Tres regidors de l'Ajuntament de València nomenats pel seu alcalde o alcaldessa.  
El nomenament dels vocals anirà acompanyat del dels seus suplents que hauran d'ostentar el mateix rang que l'exigit per als titulars.  
d) El secretari o secretària, sense veu ni vot, serà un funcionari o funcionària d'Ajuntament de València.  
2. La Comissió podrà acordar, quan els assumptes a debat ho facen necessari o convenient, l'assistència de funcionaris o especialistes en la matèria, a l'efecte que la informen i l'assessoren.  
3. La Comissió Mixta, si així ho estima convenient, podrà acordar la creació d'una comissió tècnica com a equip de treball en què participaran tant representants de la Generalitat, com de l'Ajuntament de València, que serà presidida pel vicepresident, el qual tindrà vot de qualitat.  
Article 5. Compensació econòmica  
La pertinença a la Comissió Mixta de Cooperació entre la Generalitat i l'Ajuntament de València no comporta retribució ni cap compensació econòmica.  
Article 6. Règim jurídic aplicable  
La Comissió podrà adoptar normes reguladores del seu règim de funcionament en desplegament del que disposa este decret.  
En absència de les dites normes s'aplicarà allò que s'ha disposat per la legislació de règim local i si no n'hi ha es regirà per allò que s'ha preceptuat en la Llei de Règim Jurídic de les Administracions Públiques i del Procediment Administratiu Comú.  
DISPOSICIONS FINALS  
Primera. Desplegament  
Queda facultat el conseller de Solidaritat i Ciutadania per a dictar les disposicions necessàries en compliment del present decret.  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
València, 27 d'agost de 2010  
El president de la Generalitat,  
FRANCISCO CAMPS ORTIZ  
El conseller de Solidaritat i Ciutadania,  
RAFAEL BLASCO CASTANY


Còpia Permalink ELI